AARHUS: Georg Gearløs fra Andeby ville have nikket begejstret over en ny opfindelse fra Aarhus.

Teknisk personale har nemlig fundet ud af, hvordan man særdeles effektivt skræmmer måger væk.

Man tager en plastikulv, en robot-græsslåmaskine og en rævehale.

Så har man en robotulv, som man kan slippe løs på Dokk1’s flade tag. Og det er mere, end mågerne bryder sig om.

- I snart et år har ulven nu kørt rundt på taget og holdt store dele af Dokk1’s tag fri for måger og mågeklatter, så vi er glade for den ide, vores tekniske personale har fostret. Og vi ved, at andre allerede er blevet inspirerede af metoden, siger Troels Vestergaard, der er leder af Drift og Ressource på Dokk1.

Teknisk servicechef, Jørgen Eskjær, har haft store problemer med måger, så han er særdeles tilfreds med, at robotulven har vist sig at være en effektiv mågeskræmmer.